Alkogolli va tamaki mahsulotlariga yangi namunadagi aksiz markalarini joriy etish tartibi to‘g‘risidagi nizomni tasdiqlash haqida

O‘zbekiston Respublikasi Vazirlar Mahkamasining 2004-yil 4-fevraldagi 54-sonli “Alkogolli va tamaki mahsulotlariga aksiz markalarining yangi namunalarini joriy etish to‘g‘risida”gi qaroriga muvofiq O‘zbekiston Respublikasi Moliya vazirligi, Davlat soliq qo‘mitasi va Davlat bojxona qo‘mitalari qaror qiladilar:
 1. Ilova qilinayotgan “Alkogolli va tamaki mahsulotlariga yangi namunadagi aksiz markalarini joriy etish tartibi to‘g‘risida”gi nizom tasdiqlansin.
 2. Mazkur qaror O‘zbekiston Respublikasi Adliya vazirligida davlat ro‘yxatidan o‘tkazilgan kundan boshlab 10 kun o‘tgandan keyin kuchga kiradi.
 Mazkur Nizom O‘zbekiston Respublikasi Prezidentining 2006-yil 7-noyabrdagi “Alkogolli mahsulotlarni ishlab chiqarish va sotish samaradorligini oshirishga doir qo‘shimcha chora-tadbirlar to‘g‘risida”gi PQ-505-son qaroriga (O‘zbekiston Respublikasi qonun hujjatlari to‘plami, 2006-yil, 45-son, 440-modda) va O‘zbekiston Respublikasi Vazirlar Mahkamasining 1996-yil 14-avgustdagi “O‘zbekiston Respublikasi hududida tamaki mahsulotlariga va spirtli ichimliklarga aksiz markalarini joriy etish tartibi to‘g‘risida”gi 285-son qaroriga (O‘zbekiston Respublikasi Hukumati qarorlari to‘plami, 1996-y., 8-son, 24-modda) muvofiq alkogolli va tamaki mahsulotlariga yangi namunadagi aksiz markalarini joriy etish tartibini belgilaydi. 
 1. Alkogolli va tamaki mahsulotlariga yangi namunadagi aksiz markalari O‘zbekiston Respublikasi Vazirlar Mahkamasining qarori bilan belgilangan muddatlarda amalga kiritiladi va har 2 yilda yangilanadi. 
 Amal qilish muddati tugagan aksiz markalari yopishtirilgan alkogolli va tamaki mahsulotlari markalanmagan hisoblanadi hamda ular belgilangan tartibda olib qo‘yilishi va yo‘q qilinishi kerak.
 2. O‘zbekiston Respublikasi hududida yangi namunadagi aksiz markalari joriy etilgan paytdan boshlab eski namunadagi aksiz markalarini xarid qilish va ularga buyurtmalarni joylashtirishga doir buyurtmanomalarni qabul qilish taqiqlanadi.
 Eski namunadagi aksiz markali alkogolli va tamaki mahsulotlarini O‘zbekiston Respublikasi hududida sotishga mazkur Nizomning 5 va 10-bandlari talablarini hisobga olgan holda yangi namunadagi aksiz markalari joriy etilgan kundan boshlab to‘qqiz oy mobaynida ruxsat beriladi.
 3. Yangi namunadagi aksiz markalari belgilangan tartibda ishlab chiqaruvchilar va importchilarning nomi yozilgan kod raqamlari bilan birga buyurtiriladi, alkogolli mahsulot uchun aksiz markalarida esa ishlab chiqaruvchi korxonaning nomi va iste’mol idishining litrdagi hajmi ham ko‘rsatiladi.
 4. Eski namunadagi aksiz markalarini yo‘qotish bo‘yicha xarajatlarni eski namunadagi aksiz markalari yoki ular bilan markalangan mahsulotga ega bo‘lgan ishlab chiqaruvchi korxonalar va importchilar amalga oshiradi.
 5. Yangi namunadagi aksiz markalari joriy etilganidan keyin alkogolli va tamaki mahsulotlari ishlab chiqaruvchi korxonalar eski namunadagi aksiz markalari yopishtirilgan mahsulotlarni sotishni eski namunadagi aksiz markalari yopishtirilgan tovarlarni sotishning ruxsat etilgan muddati tugashidan besh oy oldin to‘xtatadi.
 6. Alkogolli va tamaki mahsulotlarini ishlab chiqaruvchi korxonalarda yangi namunadagi aksiz markalari joriy etilgan kunda va eski namunadagi aksiz markalari yopishtirilgan tovarlarni sotishning ruxsat etilgan muddati tugashiga qadar besh oy qolgan kunda eski namunadagi aksiz markalari yopishtirilgan mahsulot qoldiqlari, shuningdek foydalanilmagan eski namunadagi aksiz markalarining qoldiqlari inventarizatsiya qilinadi.
 7. Ishlab chiqaruvchi korxonalarda eski namunadagi aksiz markalari yopishtirilgan alkogolli va tamaki mahsulotlari mavjud bo‘lganda, eski namunadagi aksiz markalari yopishtirilgan tovarlarni sotishning ruxsat etilgan muddati tugashiga qadar besh oy qolgan kunda tayyor mahsulot qoldiqlari yangi namunadagi aksiz markalari yangidan yopishtirilib, tovarlardan eski namunadagi aksiz markalari olib tashlanishi kerak.
 8. Tovarlardan olib tashlangan aksiz markalari va eski namunadagi aksiz markalari yopishtirilgan tovarlarni sotishning ruxsat etilgan muddati tugashiga qadar besh oy qolgan kunda qayd etilgan, foydalanilmagan eski namunadagi aksiz markalarining qoldiqlari korxonada tashkil etiladigan komissiya tomonidan kuydirish yo‘li bilan yo‘q qilinishi kerak, bu haqda tegishli dalolatnoma tuziladi.
 9. Inventarizatsiyani o‘tkazish komissiyasiga soliq va moliya organlarining vakillari, ishlab chiqaruvchi korxonalarning xodimlari (ma’muriyat vakillari, aksiz markalar uchun mas’ul shaxslar, buxgalteriya xodimi) kiritiladi. Komissiya tarkibi korxona rahbarining buyrug‘i bilan tasdiqlanadi. Inventarizatsiyalash (mazkur Nizomga ilovaga binoan dalolatnoma — ro‘yxat shaklida rasmiylashtiriladi) natijalari aksiz markalarini hisobga olish ma’lumotlari bilan solishtiriladi. Aksiz markalari kamomadi uchun mazkur korxona rahbariyati va moddiy javobgar shaxs qonunchilik hujjatlariga muvofiq javobgar bo‘ladi.
 Komissiya inventarizatsiyalash to‘g‘ri, o‘z vaqtida va belgilangan tartibga rioya qilgan holda o‘tkazilishi, shuningdek aksiz markalari to‘liq hajmda yo‘q qilinishi uchun javob beradi.
 10. O‘zbekiston Respublikasi hududida yangi namunadagi aksiz markalarining joriy etilishi bilan uning hududiga eski namunadagi aksiz markalari yopishtirilgan alkogolli va tamaki mahsulotlarini olib kirish eski namunadagi aksiz markalari yopishtirilgan tovarlarni sotishning ruxsat etilgan muddati tugashiga besh oy qolganda to‘xtatiladi.
 11. Eski namunadagi ishlatilmagan aksiz markalarining qoldiqlari ular inventarizatsiya qilinganidan keyin tarkibida bojxona, moliya organlari va importchilarning vakillari bo‘lgan komissiya tomonidan yo‘q qilinishi (kuydirish yo‘li bilan) kerak. Eski namunadagi aksiz markalarining ishlatilmagan qoldiqlarini importchi tovarlarni sotishning ruxsat etilgan muddati tugashidan besh oy oldin eksportchidan qabul qilib olishi kerak. Talab qilib olingan eski namunadagi aksiz markalari tarkibida bojxona, moliya organlari va importchilarning vakillari bo‘lgan komissiya tomonidan yo‘q qilinadi (kuydirish yo‘li bilan). Eski namunadagi aksiz markalarining yo‘q qilinishi to‘g‘risida tegishli dalolatnoma tuziladi.
 12. Komissiya tarkibi aksiz markalarini yo‘q qilish joyidagi hududiy bojxona organi rahbarining buyrug‘i bilan tasdiqlanadi.
 Komissiya inventarizatsiyalash to‘g‘ri, o‘z vaqtida va belgilangan tartibga rioya qilgan holda o‘tkazilishi, shuningdek aksiz markalari to‘liq hajmda yo‘q qilinishi uchun javob beradi.
 13. Alkogolli va tamaki mahsulotlariga yangi namunadagi aksiz markalari joriy etilgan kundan boshlab savdo tashkilotlari, shu jumladan ulgurji savdoni amalga oshiruvchilari, ushbu tovarlarni ishlab beruvchi korxonalardan ham yangi, ham eski namunalardagi aksiz markalari bilan birga xarid qiladilar. Savdo tashkilotlari tomonidan eski namunadagi aksiz markalari yopishtirilgan tovarlarning xarid qilinishi eski namunadagi aksiz markalari yopishtirilgan tovarlarni sotishning ruxsat etilgan muddati tugashiga qadar besh oy qolganda to‘xtatiladi.
 14. Savdo tashkilotlari eski namunadagi aksiz markalari yopishtirilgan mahsulotni O‘zbekiston Respublikasi hududida eski namunadagi aksiz markalari yopishtirilgan alkogolli va tamaki mahsulotlarini sotishning belgilangan muddati tugashiga qadar sota oladilar.
 15. Eski namunadagi aksiz markalari yopishtirilgan tovarlarni sotishning belgilangan muddati tugaydigan kunda savdo tashkilotlari eski namunadagi aksiz markalari yopishtirilgan alkogolli va tamaki mahsulotlarining qoldiqlarini inventarizatsiyalashni o‘tkazadilar (uning natijalari mazkur Nizomga ilovaga ko‘ra dalolatnoma — ro‘yxat shaklida rasmiylashtiriladi).
 16. Inventarizatsiyani o‘tkazish uchun savdo tashkilotlarida soliq va moliya organlarining vakillari, savdo tashkilotlarining mas’ul xodimlaridan (rahbar, moddiy javobgar shaxs, buxgalteriya xodimi) komissiya tashkil etiladi, u mazkur savdo tashkiloti rahbariyatining buyrug‘i bilan tasdiqlanadi. Komissiya inventarizatsiyalash to‘g‘ri, o‘z vaqtida va belgilangan tartibga rioya qilgan holda o‘tkazilishi uchun javob beradi.
 17. Inventarizatsiya qilish paytida savdo tashkilotlarida bo‘lgan, amal qilish muddati o‘tib ketgan aksiz markalari bilan markalangan alkogolli va tamaki mahsulotlari qonunchilikka muvofiq olib qo‘yilishi va yo‘q qilinishi kerak.
 19. “Agrobank” OATBning mintaqaviy bo‘linmalari yangi namunadagi aksiz markalari joriy qilinishidan bir kun oldin importchilarga eski namunadagi aksiz markalari berishni to‘xtatadilar.
 20. “Agrobank” OATB mintaqaviy bo‘linmalarida mavjud bo‘lgan eski namunadagi aksiz markalari qoldiqlari bo‘yicha inventarizatsiya tarkibida soliq va moliya organlari, aksiz markalari tegishli bo‘lgan ishlab chiqaruvchi korxonalar va importchilarning vakillari hamda tegishli bankning mas’ul xodimlari (rahbariyati, buxgalteriya xodimi va aksiz markalari uchun moddiy javobgar shaxsi) bo‘lgan komissiya tomonidan o‘tkaziladi va o‘sha kuni markalar (ishlab chiqaruvchi korxonalar uchun mo‘ljallanganlaridan tashqari) yo‘q qilinadi (kuydirish yo‘li bilan), bu haqda komissiya tomonidan tegishli dalolatnoma tuziladi.
 “Agrobank” OATBning mintaqaviy bo‘linmalarida ishlab chiqaruvchi korxonalar uchun mo‘ljallangan eski namunadagi aksiz markalarining qoldiqlari bo‘yicha soliq va moliya organlari, ishlab chiqaruvchi korxonalar vakillari va tegishli bankning mas’ul xodimlari (rahbariyat, buxgalteriya xodimi va aksiz markalari uchun moddiy jihatdan mas’ul bo‘lgan javobgar shaxs) tarkibidagi komissiya tomonidan eski namunadagi aksiz markalari yopishtirilgan tovarlarni sotishga ruxsat etilgan muddatning tugashiga qadar besh oy oldin inventarizatsiya o‘tkazilib, shu kunning o‘zida markalar yondirish yo‘li bilan yo‘q qilinadi, bu haqda komissiya tomonidan tegishli dalolatnoma tuziladi.
 21. Eski namunadagi aksiz markalarini inventarizatsiyalash yakunlari hisob bo‘yicha tekshiriladi. Inventarizatsiyalash chog‘ida belgilangan aksiz markalarining kamomadi uchun mazkur bank rahbariyati (moddiy javobgar shaxs) qonunchilik hujjatlariga muvofiq javobgar bo‘ladi.
 22. Komissiya inventarizatsiyalash to‘g‘ri, o‘z vaqtida va belgilangan tartibga rioya qilgan holda o‘tkazilishi, shuningdek aksiz markalari to‘liq hajmda yo‘q qilinishi uchun javob beradi.
 23. “Agrobank” OATB mintaqaviy bo‘linmalarining inventarizatsiyalashdan keyin yo‘q qilingan eski namunadagi aksiz markalarini yetkazib berish va saqlash bo‘yicha xarajatlari bo‘linmalarning o‘z mablag‘lari hisobiga qoplanadi.
 25. Mazkur Nizom AT “Paxta bank” bilan kelishilgan.